བདུན་པ།རྗེས་འཇུག་བུ་སློབ་གྱི་གྲོལ་ཚུལ་དང་དགོངས་པ་བོན་དབྱིངས་སུ་གཤེགས་པའི་ཚུལ་ནི།དམ་པ་འདི་ཉིད་བྲུ་ཡི་གདན་ས་ཆེན་མོ་གཡས་རུ་དབེན་ས་ཁར་གབ་མཛོད་ས་གསུམ་གྱིས་མཚོན་གཞུང་ཆེན་རྣམས་ཀྱི་འཆད་ཁྲིད་བསྐྱངས་ཏེ།ཞལ་སློབ་བརྒྱ་ཕྲག་གི་གྲངས་ལས་བརྒལ་ན་ཡང་།མཁས་པའི་བྱ་བ་རྣམ་པ་གསུམ་དང་ལྡན་པའི་ཞལ་སློབ་མཆོག་ཏུ་གྱུར་པ་རྣམས་ནི།གཡས་རུ་དབེན་ས་ཁར་བྲུ་སྟོན་འདུལ་བ་རྒྱལ་མཚན་དང་།ལ་སྟོད་དུ་བྲུ་སྟོན་ཚུལ་ཁྲིམས་རྒྱལ་མཚན།མདོ་ཁམས་དུ་ཁྲོ་ཚང་ཚུལ་ཁྲིམས་རྒྱལ་མཚན།མཇེད་ཀྱི་དར་ལྡིང་དུ་གཤེན་སྟོན་བློ་གྲོས་རྒྱལ་མཚན་དང་བཞིའོ།དེ་ལྟར་འཕྲིན་ལས་ཀྱི་མཛད་པ་རྒྱ་ཆེར་བསྐྱངས་ནས་དགུང་གྲངས་དྲུག་བཅུ་རེ་དྲུག་ཕྱི་ལོ་༡༢༦༣རབ་བྱུང་བཞི་པའི་ཆུ་མོ་ཕག་གི་ལོར་འདིར་སྣང་གི་བཀོད་པ་བསྡུས་ནས་བོན་ཉིད་དག་པའི་དབྱིངས་སུ་ཞི་བར་གཤེགས་པའོ།།